"चादर बादनी कठपुतली के हमनी के पुरखन से बहुते गहिर संबंध बा. हम जब ई खेला देखाविला, त हमरा ऊ लोग आस-पास महसूस होखेला," तपन मुर्मू कहतारे.
साल 2023 के जनवरी के सुरुआती दिन बा. पश्चिम बंगाल के बीरभूम में खंजनपुर गांव के एगो छोट बस्ती, सर्पुकुरडांगा बा. इहंवा फसल कटाई के उत्सव धूमधाम से मनावल जा रहल बा. इहे कोई तीस के आस-पास के तपन के संताल आदिवासी समुदाय के समृद्ध परंपरा से गहिर लगाव बा. एह परंपरा में चादर बादनी नाम के कठपुतली के खेला भी शामिल बा.
पारी से बतियावे घरिया तपन के हाथ में गुंबद के आकार के एगो मंडप देखाई देत बा, एकदम टुहटुह लाल कपड़ा में लपेटल. मंडप के भीतरी आदमी जइसन छोट-छोट आकार के बहुते पुतला रखल बा. असल में ई सभ कठपुतली बाड़ी. कठपुतली के उत्तोलक, बांस के कमानी आउर रसड़ी से बहुते सुंदर आउर कुशल तरीका से नचावल जाला.
"हमार गोड़ पर धियान दीहीं, देखीं हम कइसे कठपुतली सभ के नचावत बानी." जइसहीं ऊ आपन मातृभाषा संताली में गुनगुनावे के सुरु कइले, उनकर धूरा (धूल) में सनल गोड़ थिरके लागल.
बांदना (एकरा सोहराय नाम से भी जानल जाला) बीरभूम के संताल आदिवासी लोग खातिर फसल के एगो बड़ त्योहार बा. एह त्योहार के बहुत धूमधाम से मनावल जाला, तरह तरह के नाच आउर गाना होखेेला.
चादर बादनी में जवन कठपुतली सभ के इस्तेमाल होखेला, ऊ खास तौर पर बांस, चाहे लकड़ी से बनावल रहेला. कठपुतली सभ के ऊंचाई नौ इंच रहेला. ऊ लोग के एगो छोट मंच पर बनल मंडप में रखल जाला. एगो चादर के भीतर सफाई से तार, लीवर आउर कमानी सभ छुपावल रहेला. मंच के नीचे से एकरे मदद से कठपुतली के नचावल जाला.
समुदाय के बूढ़-पुरनिया के हिसाब से एह खेला के नाम चादर बादनी एह से पड़ल काहे कि, एह खेला में मंच पर रखल कठपुतली सहित पूरा मंडप चादर या चादोर से झांपल (ढंकल) रहेला.
तपन त्योहार के एह मौसम में समुदाय के मन-मिजाज के हिसाब से खेला पेश करेलन. उत्सव जनवरी के सुरुआत में दस दिन से भी जादे चलेला. जनवरी के बीच में पौष संक्रांति आवे से पहिले खत्मो हो जाला.
"हमनी सभ खातिर ई बहुते खुसी के मौका होखेला. एह घरिया हमनी के घर-अंगना धान के कटल ताजा फसल से भरल रहेला. बांदना उत्सव मनावे के ई सबले अच्छा समय होखेला. एह उत्सव से जुड़ल बहुते रीत आउर रिवाज बा. हमनी एह घरिया नय-नया रंग-बिरंगा कपड़ा पहिनिले," ऊ बतइले.
खास संताली नाच वाला तपन के कठपुतली के खेला त पहिल प्रदर्शन बा. एकरा बाद दिन ढलला पर ऊ हमनी के एह खेला के पीछे के- असल नाच देखावे खातिर हमनी के नेवतले (आमंत्रित) बाड़न.
रंग-बिरंग कपड़ा संगे सुंदर साफा आउर फूल-पत्ती से सजल लकड़ी के कठपुतली सभी जियत-जागत आउर सांस लेत इंसान के शक्ल ले लेवेली. एह लोग के पोशाक पारंपरिक संताली कपड़ा होखेला. मरद लोग के माथा पर पगड़ी, जबकि मेहरारू लोग के जूड़ा में ताजा फूल लागल रहेला. सांझ के खूब चहल-पहल रहेला काहेकि धामसा आउर मादल के थाप पर नाचे वाला मंडली थिरक उठल बा.
समुदाय के बूढ़-पुरनिया लोग एह कठपुतली के बारे में पीढ़ियन से चलल आ रहल एगो किंवदंती सुनावेला. कहानी कुछ अइसे बा कि नाच सिखावे वाला एगो गुरु एक बेरा गांव के परधान लगे अइले. ऊ परधान से अइसन नर्तक जुटावे के आग्रह कइले, जे उनकरा संगे आस-पास के इलाका में घूम-घूम के प्रस्तुति दे सके. संताली समुदाय के मरद लोग आपन बेटी आउर मेहरारू लोग के भेजे से मना कर देलक. हां, बाजा बजावे खातिर जरूर तइयार रहे. कवनो दोसर रस्ता ना रहला पर, गुरु आपन याददाश्त के आधार पर मेहरारू जइसन देखाई देवे वाला ई कठपुतली तइयार कइले. एह तरह से चादर बादनी कठपतुली के जनम भइल.
